Unes 200 persones han impedit les explicacions de la DGAIA

Unes dues-centes persones han protestat aquest dimarts contra la responsable de la Direcció General d'Atenció a la Infància i l'Adolescència, Ester Cabanes, a qui no han deixat parlar en un acte per explicar el projecte d'un centre d'acollida per a menors estrangers no acompanyats. La Generalitat vol reconvertir un hotel de Rubí, ara buit, en un centre on es preveu acollir els 80 menors que estan allotjats en un hotel a Sant Just Desvern des de finals de l'estiu, fa 9 mesos.

🔴 Escarni públic a la directora de la DGAIA a Rubí. El que havia de ser una trobada amb alcaldessa @anammartinez i representació veïnal, es converteix en una escridassada pública. La raó, la propera obertura d'un centre per a joves migrants. @324cat pic.twitter.com/M9D83IUHkv — Ferran Moreno (@FerranMorenoG) 14 de maig de 2019

La trobada amb l'alcaldessa de Rubí, Ana María Martínez, ha acabat amb escridassades dels veïns i la directora de la DGAIA ha hagut de ser escortada pels Mossos d'Esquadra.

Els @mossos escorten la directora de la DGAIA, Ester Cabanes. Marxa al crit de "no és no" dels veïns. "Aquí no obriran el centre", remarca l'alcaldessa un altre cop al micròfon. "Lamento que això es tradueixi en una imatge de poble insolidari" pic.twitter.com/cQj6jSKnjM — Ferran Moreno (@FerranMorenoG) 14 de maig de 2019

A banda de l'oposició veïnal, el centre de Rubí ha obert un enfrontament entre la Generalitat i un ajuntament. A pocs dies de les eleccions municipals, l'alcaldessa de Rubí s'ha posat al costat dels veïns i ha assegurat que no donarà facilitats perquè es faci el centre.

Ester Cabanes, directora de la DGAIA

La Direcció General d'Atenció a la Infància defensa que és la primera vegada que comunica amb tanta antelació l'obertura d'un centre i que s'havia retardat les reunions tècniques per a després de les eleccions, a petició de l'alcaldessa. L'Ajuntament de Rubí ha paralitzat el projecte aturant la llicència d'obres.

La directora de la DGAIA, Ester Cabanes, reconeix que no és nou que un ajuntament rebutgi acollir un centre de menors refugiats:

"No és la primera vegada que passa amb un municipi, que d'entrada, quan ho han sabut, s'han manifestat en contra. Les queixes venen pel desconeixement. Nosaltres treballem perquè la gent sàpiga què són aquests centres i com és viable i possible conviure amb els joves."

L'alcaldessa socialista de Rubí rebutja el centre d'acollida

Com ha estat visible durant l'escarni d'aquest dimarts, l'alcaldessa de Rubí, Ana María Martínez (PSC), s'ha posicionat al costat de la plataforma i ha criticat que la Generalitat hagi triat Rubí per fer un nou centre de menors estrangers no acompanyats. Martínez exigeix al govern que busqui una altra ubicació i assegura que la DGAIA no ha actuat correctament:

"Igual que els veïns, volem que això s'aturi perquè no és una bona idea. Ho diré davant de qui faci falta: em sembla que posar aquest centre és una barbaritat. No volem donar una imatge de poble no solidari, però s'ha de buscar una solució que no és aquí, ha quedat més que clar."

Rubí es va proclamar l'any 2015 Ciutat d'acollida de persones refugiades i des del 2016 és Ciutat amiga de la infància.



Stop Centre Menors Rubí

Els veïns del barri de Can Rosés de Rubí ja es van manifestar a principi de setmana, dilluns, per protestar contra l'obertura del centre convocats per la plataforma Stop Centre Menors Rubí, davant de l'antic Hotel Terranova, tancat des de fa 5 anys i on la Generalitat vol traslladar els menors allotjats fins ara a Sant Just.

Asun Pérez navarro, directora de l'Hotel City Park de Sant Just, defensa el comportament dels menors:

"Haig de dir que els menors són encantadors. Molt educats. Els tutors els donen classes cada dia. Parlen català i castellà."

L'Hotel City Park Sant Just acull fa 9 mesos 80 menors

A l'abril govern, partits polítics i entitats van signar un pacte per no utilitzar la immigració amb finalitats electorals. Beatriu Guarro, presidenta de SOS Racisme, denuncia que això s'està incomplint:

"Les lleis preveuen que al menor se l'ha de protegir independentment de quin sigui el seu origen. La condició de menor passa al davant de la condició de persona estrangera. Per altra banda, en relació amb el pacte, s'estan incomplint els acords que es van signar."

Des de la plataforma Rubí Acull, Itziar Andújar també critica que els partits estiguin utilitzant els joves migrants com a arma política:

"Tots els partits haurien de deixar de banda el seu discurs polític i ajuntar-se per fer front a aquesta situació, amb un missatge solidari, empàtic."

Els menors reben classes i ja han après català i castellà